Document ID: 31994L0038

Direktiva Komisije 94/38/ES
z dne 26. julija 1994
o spremembi Prilog C in D k Direktivi Sveta 92/51/EGS o drugem splošnem sistemu priznavanja strokovne izobrazbe in usposabljanja, ki dopolnjuje Direktivo 89/48/EGS
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/51/EGS z dne 18. junija 1992 o drugem splošnem sistemu priznavanja strokovne izobrazbe in usposabljanja, ki dopolnjuje Direktivo 89/48/EGS [1] in zlasti člena 15 Direktive,
ker mora Komisija pri pregledu utemeljene zahteve za vključitev izobraževalnega programa ali usposabljanja na seznam iz Priloge C ali D ali za izbris takšnega programa iz ene od teh prilog v skladu s členom 15(2) Direktive 92/51/EGS podrobno preveriti, ali kvalifikacije, pridobljene z zadevnim programom, dajejo imetniku visoko raven strokovne izobrazbe ali usposobljenosti, ki je primerljiva s posrednješolsko izobrazbo iz točke (i) druge alinee prvega pododstavka člena 1(a) in podobno raven odgovornosti in spretnosti;
ker je nemška vlada predložila utemeljene zahteve za spremembo prilog C in D k Direktivi in ker je italijanska vlada predložila utemeljeno zahtevo za spremembo Priloge C;
ker je treba zlasti spremeniti sklicevanje na strokovni naziv fizioterapevta ("Krankengymnast(in)") v Nemčiji po opravljeni spremembi nacionalne zakonodaje, s katero je uveden strokovni naslov, ni pa spremenjena struktura strokovne izobrazbe in usposabljanja;
ker imajo zlasti programi usposabljanja, ki bodo dodani seznamu v Prilogi C v zvezi z Nemčijo, enako strukturo kot obstoječi v zvezi z Nemčijo, Italijo in Luksemburgom v točki 1 ("Paramedicinski tečaji usposabljanja in tečaji usposabljanja za nego otrok") v navedeni prilogi;
ker je Italija spremenila svoje programe izobraževanja in usposabljanja za računovodje ("regioniere") in strokovnjake za računovodstvo ("perito commerciale"), kar je povzročilo, da so sedaj ti programi zajeti v Direktivi Sveta 89/48/EGS [2]; ker je za delovne svetovalce ("consultanti del lavoro") program izobraževanja in usposabljanja, zajet v Direktivi 89/48/EGS, zdaj glavna oblika izobraževanja in usposabljanja za zadevni poklic; ker zato programi izobraževanja in usposabljanja za navedena poklica ne smejo biti več vključeni v Prilogo C, ker bi bili lahko imetniki kvalifikacij, ki so zajete v Direktivi 92/51/EGS, zaradi člena 1(a) Direktive 89/48/EGS obravnavani na enak način;
ker v skladu s členom 2 Direktive 92/51/EGS določbe navedene direktive ne veljajo za dejavnosti, zajete v katerikoli Direktivi iz Priloge A, vključno z direktivami, ki veljajo za poklic osebe zaposlene v dejavnostih iz Priloge B, čeprav je državljan države članice zaključil enega od "programov s posebno strukturo" iz priloge D;
ker imajo zlasti programi usposabljanja, ki se dodajo na seznam iz Priloge D v zvezi z Nemčijo, podobno strukturo kot nekateri programi usposabljanja v Prilogi C in vedno trajajo skupno 13 let ali več, vključno s tremi ali več leti poklicnega usposabljanja;
ker morajo države članice, katerih izobraževanje in programi usposabljanja so navedeni v Prilogi D, v skladu s členom 17(2) Direktive 92/51/EGS poslati Komisiji seznam zadevnih diplom, da se poveča učinkovitost splošnega sistema;
ker je treba zaradi lažje berljivosti Prilog C in D objaviti spremenjene sezname;
ker so ukrepi, predvideni v tej direktivi, v skladu z mnenjem Odbora, ustanovljenega s členom 15 Direktive 92/51/EGS,
SPREJELA NASLEDNJO DIREKTIVO:
Člen 1
Prilogi C in D k Direktivi 92/51/EGS se spremenita skladno s Prilogo I.
Člen 2
Spremenjeni seznami programov izobraževanja in usposabljanja iz Prilog C in D k Direktivi 92/51/EGS so navedeni v Prilogi II te direktive.
Člen 3
1. Države članice sprejmejo zakone in druge predpise, potrebne za uskladitev s to direktivo pred 1. oktobrom 1994. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropskih skupnosti.
V Bruslju, 26. julija 1994

Labels: 12
9